  Виталий Пронин Алнаш ёросысь «Решительный» хозяйство ог 300 адямилы уж сётэ. Ёросысь огез кужмоез но бадӟымез хозяйствоос пӧлы пыре. Туннэ хозяйствоын ёрос понна тужгес трос — 898 йыр — кысконо скалъёс.Туспуктэм udmurt.ruАзамат гурт поселениын «Решительный» хозяйство огназ уж сётӥсь луэ. Со 10 гуртъёсты возьыны но азинтыны юрттэ. Татысь Азин нимо хозяйство быриз вал. Музъемъёссэ, гидъёссэ утён вылысь сое киулаз басьтӥз Виктор Ганьков. Туннэ хозяйствоын ёрос понна тужгес трос — 898 йыр — кысконо скалъёс. «Решительныйын» скаллы быдэ ог 17,3 килограмм йӧл люкаське. Ар кутсконысен ог 3 сюрс 400 тонна йӧл поттӥзы ни. Хозяйство 2013-тӥ арысен племрепродуктор луэ. Гидъёссэс пумен выльдо. Алигес гинэ, 400 йырлы чакласа, скал ферма ӝутӥзы вал. Туннэ татын пуктӥське маке быдӟа кунян гид. Хозяйствоен кивалтӥсь Виктор Ганьков пусъемъя, гуртын калык трос, ваньзылэн ӟеч улэмзы потэ, нош со понна ужано. Али хозяйствоын шоро-куспо уждун 26 сюрс манет лыдъяське. Дояркаос но куд-ог специалистъёс толэзьлы быдэ ог 40 сюрс манет басьто. Гужем семьяослы юрттэт мед луоз шуыса, школаын дышетскисьёсты но уже куто. Уж тырме. Музъемъёссы ик ог 7 сюрс гектар. Малпанъёсмы каллен быдэсмо, шуэ Виктор Ганьков. Улон вылэ ӝожтӥськытэк, азаматъёс кыштыр бергало. Елена Сараматова  